《徐仲仁以使君天上来六诗投赠遂歌山中人次韵答之 其三》
明代·郑潜

我本山中人，元非庙堂瑞。何由适真性，颇恨误虚誉。

躬耕苦无力，读书粗识字。山林寄萧散，庭草自交翠。

苍松振龙髯，新篁堕琼腻。清风入南轩，一笑复嗟喟。

悬知相如璧，争似灵运屐。半生江海游，浩荡不可记。

谅非经世才，聊写咏归志。游川一丘壑，潇洒足风致。

作者简介：元明间徽州歙县人，字彦昭。元时，官至海北廉访司副使。后寓居福州怀安，买田建义学，以教育后进。又立白苗、阳岐二渡，买田供舟子生计，人称郑公渡。入明，起为宝应县主簿，迁潞州同知。有《樗庵类稿》。